**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 08.10.2019, ora 08.00 – 09.10.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 09.10.2019, ora 07.00**

**RÂURI**

**Debitele au fost în scădere**, exceptând cursurile inferioare ale Someșului, Crișului Alb, Crișului Negru și cursul superior al Prutului, unde au fost în creștere prin propagare și râurile din bazinele hidrografice: Bârzava, Caraș, Nera, Cerna, Jiu, Olt, Vedea, Ialomița, cele din Dobrogea, cursul mijlociu al Mureșului, unde au fost relativ staționare.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe Motru, pe cursul Oltului superior amonte Podu Olt, pe cursurile superioare ale Sucevei, Moldovei şi Buzăului şi pe unele râuri din Dobrogea şi mai mici (sub 30%) pe unii afluenţi ai Oltului inferior, pe Jijia şi cursul superior al Siretului.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în scădere ușoară**, exceptând râurile din bazinele hidrografice: Bega, Timiș, Bârzava, Caraș, Nera, Cerna, Jiu, Olt, Vedea, Argeș, Ialomița, cele din Dobrogea și bazinul inferior al Mureșului, unde vor fi relativ staționare.

Sunt posibile creşteri izolate de niveluri şi debite pe unele râuri mici din vestul și nord-vestul țării, ca urmare a precipitaţiilor slabe prognozate

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 08.10.2019 – 09.10.2019 a fost staţionar, având valoarea de 2300 m3/s, sub media multianuală a lunii octombrie (3850 m3/s).

În aval de Porţile de Fier debitele au fost în creștere pe sectorul Gruia – Calafat și relativ staţionare pe sectorul Bechet – Tulcea.

Debitul la intrarea în ţară (secţiunea Baziaş) va fi în uşoară creştere (2400 m3/s).

În aval de Porţile de Fier, debitele vor fi în creştere ușoară pe sectorul Gruia – Giurgiu şi relativ staţionare pe sectorul Oltenița – Tulcea.

**2.** **Situația meteorologică în intervalul 08.10.2019, ora 09.00 – 09.10.2019, ora 06.00**

**ÎN ŢARĂ**

**Vremea a fost cu mult mai rece** decât în mod normal pentru prima decadă a lunii octombrie, deși valorile diurne au marcat o creștere față de ziua anterioară, creștere local semnificativă în estul țării. Cerul a fost mai mult senin, exceptând în prima parte a intervalului regiunile sudice și sud-estice precum și zonele montane și submontane, iar noaptea pe cele nord-vestice și nordice, unde au fost înnorări temporare și pe spații mici, trecător a plouat slab. La munte, la altitudini de peste 2000m, în primele ore ale zilei a nins slab. Vântul a suflat slab și moderat cu intensificări pe crestele montane, când îndeosebi noaptea, la rafală s-au înregistrat viteze în jurul a 90 km/h, zăpada fiind temporar spulberată. La ora 21.00, stratul de zăpadă măsurat în platformele stațiilor meteorologice avea grosimi de până la 20 de cm la Vf Ceahlău-Toaca. Temperaturile maxime s-au încadrat între 9 grade la Câmpulung și Dedulești și 18 grade la Calafat și Zimnicea, iar la ora 06.00 se înregistrau - 3 grade la Toplița și 15 grade la Sulina. Pe suprafețe mici, dimineața a fost ceață, iar noaptea, în centrul țării s-a format brumă.

**NOTĂ:** *De ieri de la ora 06.00 a fost în vigoare trei mesaje ce vizează fenomene meteorologice imediate: două mesaje de atenționare meteorologică emise de către SRPV CLUJ și unul emis de către SRPV BACĂU.*

**LA BUCUREŞTI**

**Vremea a fost mai rece** decât în mod normal pentru prima decadă a lunii octombrie, deși valorile diurne au marcat o creștere ușoară față de ziua anterioară. Cerul a avut înnorări în prima parte a zilei, apoi s-a degajat treptat devenind mai mult senin. Vântul a suflat slab și moderat. Temperatura maximă a fost de 15 grade la Afumați și Băneasa și  16 grade la Filaret, iar la ora 06.00 temperatura aerului a fost de 1 grad la Băneasa, 4 grade la Afumați și 5 grade la Filaret.

**3. Prognoza meteorologică în intervalul 09.10.2019, ora 09.00 – 10.10.2019, ora 09.00**

**ÎN ŢARĂ**

**Vremea va fi, în general, frumoasă** și se va încălzi, urmând a se înregistra valori termice în jurul celor specifice datei. Cerul va fi variabil spre mai mult senin, exceptând în prima parte a intervalului nordul și nord-estul țării, iar pe parcursul nopții vestul, nord-vestul și parțial centrul teritoriului precum și în zonele montane aferente, unde vor fi înnorări temporare și pe arii restrânse, trecător va ploua slab. Vântul va sufla slab și moderat, cu intensificări la munte, îndeosebi în zona înaltă, iar pe arii restrânse și la cote mult mai reduse, ziua temporar în sud-vestul și sud-estul țării. Temperaturile maxime se vor încadra între 15 și 23 de grade, iar cele minime între 4 și 14 grade, mai scăzute în estul Transilvaniei unde se va semnala brumă. Pe arii restrânse dimineața și noaptea, în zonele joase de relief va fi ceață.

**LA BUCUREŞTI**

**Vremea va fi frumoasă** și se va încălzi, devenind normală termic pentru această dată. Cerul va fi variabil, mai mult senin pe parcursul zilei, iar vântul va sufla slab până la moderat. Temperatura maximă se va situa în jurul valorii de 21 de grade, iar cea minimă va fi de 7...8 grade. Spre sfârșitul intervalului vor fi condiții de ceață.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

Nu au fost semnalate evenimente deosebite.

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Agenţia Naţională pentru Protecţia Mediului informează că, din rezultatele analizelor efectuate la data de 07.10.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

**GNM CJ Argeş** informează despre **o poluare accidentală a aerului atmosferic cu particule de cenuşă, în ziua de 04.10.2019, ora 09.00, la HOLCIM România SA, staţia de lianţi hidraulici Piteşti, judeţul Argeş, datorită fisurării garniturii de la încărcare. Au fost emise în atmosferă timp de 2 minute slabe emisii de cenuşă.** S-a intervenit imediat pentru oprirea descărcării cenuşii din camion, oprirea instalaţiei şi s-a acţionat la izolarea emisiilor provocate. Se menţionează că cenuşa nu este o substanţă chimică periculoasă, conform prevederilor Directivelor Europene 67/548/EEC şi a Regulamentului EC nr. 1272/2008 CLP, privind clasificarea, etichetarea și ambalarea substanţelor chimice.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 07-08.10.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**